Кратко ревю: „Изтребление“ (Annihilation) |\n14.03.2018 in Кратки ревюта | Tags: Алекс Гарланд, Кратки ревюта, Натали Портман, книга, Netflix, трилър, фантастика, хорър\n„Изтребление” е all-female фантастика, водена от увереното присъствие на Натали Портман, и най-първосигналната му критика е, че женски филм не може да бъде наистина стойностен, особено работейки с толкова комплексни теми. Това, разбира се, е абсолютна глупост. Явно всички са забравили, че в един от най-добрите хоръри за последните 15 години /”The Descent”/ буквално няма мъже, но работи също така брилянтно с мотивите за загубата и депресията. „Изтребление” повтаря този успех, превръщайки се не само в първото отлично предложение на 2018, но и сред най-смислените sci-fi проекти за последното десетилетие.\nДори на моменти да използва познати механизми, чисто наративно филмът се движи в мултижанровите измерения и отказва да се вмести в конкретните ни представи за „нормално”. Стилистиката му също изопачава сетивата – използвани са мрачни „sepia”-ефекти във външния свят, контрастиращи с неестествена светлина и ярки багри в живия земен тумор, наречен Зона X. Всичко това създава усещането, че наблюдавате нещо през стъклена призма – нетрадиционно, но напълно въздействащо в контекста на сетинга. Дълги безмълвни сцени се редуват с водещи до аритмия сикуънси; безпрецедентна природна красота се комбинира с първични кошмари, а реактивното действие на потресаващата атмосфера влиза подкожно. Свалям несъществуващата си шапка на Алекс Гарланд, че вече запечатва името си не само като това на блестящ сценарист, но и като това на един от най-интригуващите режисьори в Холивуд.\nПараван за по-дълбоки проблеми, двигателна сила в „Изтребление” е мутацията на едно заболяване – физически и психологически. Досущ като постепенно видоизменящата се околна среда, самите герои претърпяват собствена метаморфоза, напредвайки в пътуването си към личен катарзис. Независимо дали ще го приемем като биологична или терапевтична интервенция, фактът е, че оцелелите излизат преродени като „други”. Не помня дали досега съм попадал на заглавие, представящо емоционално наранената психика с толкова иновативни метафори, но Гарланд се е справил повече от задоволително.\nОсвен разказваческите си ресурси, Гарланд все повече се откроява и като майстор на визуалния детайл. Кадър на татуировка тук, кадър на чаша с вода там – видимо несвързани секунди, които обаче носят информация, ако смогнете да ги регистрирате и отнесете към Цялата Картина. В случая най-голямото му постижение не е гениалността на факта, че с $50 милиона е постигнал това, което много негови колеги щяха да направят по-неубедително с два пъти по-голям бюджет, а в това, че е направил филм, който може да се сондира като земната кора и анализирайки всеки по-долен пласт, да се откриват все по-неочаквани находки.\nТегавото темпо и разчупена структура в началото на „Изтребление” не бива да Ви отказва, защото частиците от сюжета неусетно се завихрят и ускоряват по-бързо от тези в адронен колайдер. Същинската кулминация не би могла да се опише еднозначно, не просто защото е рядко срещан спектакъл, но и защото борави с философския конфликт на дуалността /ясно изразен с главната героиня, която е воин, но и учен/ и вградения ни повик към самоунищожение, а това би рефлектирало различно на различните подсъзнания. В крайна сметка, „Изтребление” показва деликатни алегории с помощта на научнофантастичния език, без излишни нравоучения или пропаганди. Една лична одисея в ада на всеки човек /приликите от мита за Орфей изобщо не са случайни/, поднесена с гарнитура от актуални послания и подкрепена от внушителен аудиовизуален арсенал, след която оставате с усещането за кино образец.\nНапоследък все по-рядко се случва филмите да задържат интереса ми, да ме уплашат истински или да ме провокират интелектуално. „Изтребление” успя да направи и трите едновременно.\nkopele filma e verno unikalen , izprah si edna chaika na nego\nТайничко се надявах да драснеш нещо за филма, и с кеф изчетох ревюто 2 – 3 пъти.\nДоста ме жегна това че смяташ Ex-machina за „излишно прехвален“. Би ли споделил малко повечко за мнението си относно machina-та?\nДа се включа и с мнение, не само като читател. Хареса ми ревюто и бих гледала филма. Честно казано не съм кой знае какъв фен на фантастиката, но стига филма да ме грабне, чудесно. Пък и Натали Портман е добра актриса.\nКато спомена The Descent и ми се догледа. Луд филм!\n@Invictus, гледал съм го веднъж преди години, така че не помня много, но знам че идеите му не ми дойдоха толкова оригинални, нито представянето се отличаваше с нещо особено, а и финалът ми стана ясен още на половината. /якото е, че „Анихилация“ завършва по почти огледален начин, но не ме подразни/\n@Цвети, филмът е умел жанров хамелеон и спокойно може да се гледа без да се възприема като sci-fi. За мен даже е повече страшен, отколкото фантастичен.\nДобре е, че има хорър елемент. Обичам ужаси и ще се изкефя.\nПреди няколко години прочетох романа-едно тъъъничко книжле с размерите на половин глава от новелка на Стивън Кинг.И макар че в книгата нямаше и пет капки кръводаряване,и не се видя даже сянката на някой инферно урод,изпитах такъв нечовешки ужас от четенето и,че не спах няколко нощи,и категорично отказах продълженията…Което ми говори,че истински изпипаният ужас е субатомна пенетрация на съзнанието.Нещо като „черната дупка“:студено,по-черно от черното,и поглъщащо те без никакъв звук и време.Какъв ли ще е филма,щом Скротума го е рейтнал така?\nДа, скоро не бях гледал нещо, което и малко да напомня за зоната в култовия „Сталкер“. Всеки персонаж във филма бе интересен, в т.ч. и мъжете. Един от слабите моменти във филма, според мен, е, че някои сцени бяха много бързо претупани, а можеше да бъдат по-добре изпипани – например имах очакването, че онова „нещо“ в станата на басейна ще се събуди. Между другото Скро, очакваме още ревюта за интересни или безумно кофти филми и сериали. Скоро ще се появят „The Endless“ и „A Quiet Place“, който изглеждат интересни, поне на трейлър.\nОчаквах, че това „Блещукане“ ще мяза на „Зоната“ на „Пикник край пътя“, но не стана така. През цялото време с тези шарении и мотиви беше ясно, че някой се е вдъхновявал от оцветени снимки на туморни клетки под електронен микроскоп, но както и да е – google images са на един клик разстояние.\nЛошото е, че от един момент нататък започнаха да стават твърде много дупките в историята, а и краят отново беше сикуълски. Кога пак ще започнат да правят филми, които след 2 часа не свършват като серия от турска сапунка… Навремето по БЕЛ учихме за структура на повествованието – завръзка, кулминация, развръзка, а още от миналия век развръзката я третират като пречка за cow milking.\nХубаво поне, че ни спестиха феминизма, като направиха женките достатъчно смотани. Не стига, че с изключение на кака Наталия не бяха военни, а и какво беше това въоръжение тяхното?! Един пълноразмерен М16 на водачката от кумува срама и останалото М14 – тези късоцевни плякалки не могат да ускорят 5,56-цата достатъчно, за да събори кекав талибан, те тръгнали с тях там „откъдето никой не се е върнал“ и където може да ги дебне говореща мечка или летяща акула.\nНякой разбра ли каква беше историята с тази татуирана на 8-ца змия? Уроборосът е толкова изтъркан като символ на безкрайността, прераждането, самоунищожението и т.н., че беше прекалено on the nose, обаче тази татуировка как и защо прескачаше по ръцете им? Първо беше на ръката на онзи изкормения, после се появи на ръката на лесбийката и накрая цъфна на ръката на тази нашата. Би трябвало да са искали да кажат нещо много дълбоко с това, иначе е банално.\nКарантинните мерки па и те – който излезе оттам го обикалят със скафандри, обаче вътре влизат по къс ръкав, пипат всичко наред и взимат ДНК натривки без ръкавици, т.е. пробите са изначално замърсени от самите тях, та защо изобщо се занимават…\nТова с рефракцията не беше голяма пречка за връзката – има и кабели, а щом камерите записваха, значи тези сигнали си бяха наред. Явно свързочниците от филмите за ВСВ са ги забравили вече.\nНе разбрах ходът на времето нормален ли беше или няколко дни вътре отвън бяха месеци.\nOberst, критиките ти са напълно уместни, но аз не гледам на филма буквално. Все пак не става дума просто за „хора-в-джунгла-срещу-извънземно“ екшън в стил „Хищникът“, а добре облечена алегория. И самата Зона не трябва да се приема като физическо място, а като отделно измерение, където земните закони са деформирани, следователно логични неща като връзка с външния свят, реализъм или възприятия за време, не струват нищо. Затова и минусите не са толкова драстични, ако се видят от друг ъгъл.\nТака например, жените бяха „смотани“ с причина – всички бяха опорочени характери, преживели някакъв психологически срив /PTSD, загуба на дете, съпруг и т.н./, и съответно склонни на самоунищожение. Психоложката ги беше избрала заради това, а не за да влязат като командоси. Ако обърнеш внимание, точно самоунищожителният импулс на главната героиня прецака Зоната накрая.\nЗмийската татуировка, освен очевидният символ, както сам каза, може да е следствие на влиянието на Зоната, която дефрагментира ДНК-то на всеки влязъл вътре, т.е. тя е била на някой от командосите преди женската група и с времето, прекарано вътре, минава от човек на човек, докато организмите им се изменят, също като отпечатъците по пръстите на онази латиноска. 🙂\nИ другото, с което не съм съгласен, е че финалът е “сикуълски”. За сравнение, финалът на „Ex Machina” предразполага много повече към продължение. Напротив, финалът на „Анихилация” може да открехва вратички за интерпретация на това какво би се случило впоследствие, но завършва spot on – пълен кръг, змията е изяла себе си, съпрузите отново са заедно, макар и с наполовина чуждо съзнание, разделено като клетка на две части от вече несъществуващо цяло, едновременно познати и „извънземни“ /също като двата елена в Зоната/, но пък оцелели след общата човешка болест на самоунищожението.\nЗдравей, Скротум, мерси за готиното ревю, кефи ме като пишеш за филми, които са ти харесали. Моето мнение по-скоро съвпада с Oberst, тъй като обикновено за мен сюжетът е водещата нишка в един филм, а кинематографията го допълва и съответно Анихилация не можа да ме убеди в „истиността“ на света си, макар чудесната кинематография и метафорите си. Но пък филмът определено кара човек да се замисли.\nИ така да те питам – какъв беше смисълът на дългите сцени с изневярата на Портман и отношенията със съпруга? За мен бяха леко неоправдани. Евентуално да покажат дуалността/фалша в човешките отношения ли? И също така кой от двойниците на съпруга и излезе навън, според мен оригиналът се самоуби, следователно туморният двойник се съживи накрая, от къв зор?\nАферата с негъра едва ли има някакво свръхдълбоко значение, освен като аргумент на психоложката, че човек е програмиран да се стреми към самоунищожение, а изневярата е форма на самоунищожение на една връзка/брак. /в книгите може да има друго обяснение, не знам/\nЗоната създаде клонинг на съпруга, с неговото тяло и част от неговото съзнание, докато оригиналът се самодетонира. Тоест навън излезе нова форма на мутация, притежаваща едновременно съзнанието на Кейн, но и фрагмент от Зоната. Това се случи и с Лена накрая. Тя самоунищожи двойничката си, но част от Зоната остана в нея, също като частицата от жената, която се прехвърли в мечката. Предполагам, че Зоната е с колективно съзнание, затова Кейн се събуди, когато всичко друго изгоря – защото той и Лена останаха единствените „носители“. 🙂\nВъпросът не е към мен, но все пак – самоуби се човешкият оригинал. Тоя Оскар Айзък е много добър – личеше си по погледа му от двата записа в басейна и във фара, че е един и същи човек, а прическата, езикът на тялото и т.н. бяха второстепенни.\nНа въпроса „от какъв зор“ – многократно натъртиха, че зор няма и това нещо нищо не иска, ами просто така се е случило. То не беше агресивно и удари оригинала като отражение на нейното нападение.\nПо-интересното беше, че копието и оригиналът се смесваха взаимно и си засилваха някои черти. Това чудо нямаше късмет и „наследи“ усилено саморазрушителната страна на героинята и си изгоря примиренчески и без да се дърпа.\n15.03.2018 в 13:41\nТова, че има причина нещата да са така засукани, не ги прави по-малко разсейващи и отвличащи от самата история, която като потенциал е такава, че се бях hype-нал яко от трейлърите. В Зоната на Стругацки всичко беше леш и нямаше никава система и логика, вкл. и във физичните закони. Красивата визията като на туморни клетки тук сочеше, че основно животът е засегнат, а останалото си е почти същото.\nЖалкото е, че някои невероятни глупости страшно отвличаха вниманието. Примерно – държиш масивна наблюдателна кула с един контролиран вход, но изкарваш постовия насред голо поле долу, той си светва лампа, таман да си свие зениците и хептен да не види нищо наоколу, а после единствената военна вади прибора за нощно виждане и гледа през лампата без да я загаси, все едно за пръв път пипа такова нещо. Добре, че сама се паникьоса как нищо не вижда, та в допълнение, че не е била в морската пехота, а в армията, разбрахме и там какво (не) е правила 8 години.\nВодачката пък беше болна от рак и очевидно със склонност към самоубийство. Кой ще повери изследователска мисия на такова командване?!\nХубаво, главата на мечката съдържаше и човешки череп барабар с единственото око, само че мастилото от татуировката е толкова органически интегрална част от някого, колкото и часовникът му.\nПроблемът е, че до един момент си казвах „егати якото, тук много мисъл и проучване е вкарано“, а по средата тръгна низходящо и така и свърши. Или съм пропуснал голямото послание, или просто нямаше такова, а баналното и спорно „всичко е кръговрат без начало и край“.\nЗа капак, накрая една кръвна проба и един рентген щяха да спестят целия разпит и ретроспекция, а ла „Обичайните заподозрени“. В днешно време twist-ът е да няма twist.\nТова с кръвните изследвания и на мен ми хрумна, но след като може да се копира формата, защо да не може да се копира и съдържанието?\nА къде гледахте филма всъщност?От топ-рентите ли?\nФилм не съм свалял вече втора година (изключвам едно заглавие, което няма да спомена) и не следя за торенти, но предполагам щом питаш си проверил и все още няма.\nАко си пропуснал инфото:\nОт Paramount са продали правата за разпространение на Netflix. Филмът не се е представил добре на test screeningA и е определен, като прекалено интелектуален за масовия зрител\nМного добре ми влезе този филм! Натали-то само малко ме дразнеше, но както и да е. Чудесна атмосфера и визия и интересна история.\nИ трябва да призная, че много отдавна не ми се беше случвало на някоя сцена от филм да усетя как ми настръхват косите от ужас, но точно това стана в момента, в който мечката-мутант квичеше „heeeeelp meeee“, докато се канеше да изкорми жените.\nВпрочем днес отивам да си купя книгата, че ме заинтригува.\nНеочаквано добро попадение, в някои отношения дори еталон за научна фантастика. И донякъде извинение от страна на Netflix за нескопосния „The Cloverfield Paradox“. Употребените тук sci-fi тропи и символика са ключови за сюжета и основната идея зад него, а не пълнеж и кьорфишеци, както е в повечето филми от този жанр днес.\nМетеор удря крайбрежен фар- поразено е нещо, служещо за пътепоказател, а в самата му основа си прави гнездо нещо, което е сякаш въплъщение на дизориентацията- във всичките ѝ измерения. Петте жени са нищо повече от човешки дрипи (въпреки това филмът някак си беше заплют за феминистка пропаганда), всяка от които е с надежда да си върне поне частица от предишното си „аз“, влизайки в Мехура. Ракът е навсякъде- дете, починало поради левкимия, мъж, поддържан на командно дишане в състояние, сякаш породено от радиация, жена, криеща болестта и надяваща се на изцеление, войник, разкъсан на две от нещо, приличащо на разрастващи се метастази.\nЛена влиза в контакт с източника на Мехура чрез капка от кръвта ѝ, от което се ражда нещо, което едва не я задушава със собствената ѝ същност. Когато е подпалено, то се връща в приличащата на утроба пещера, от която е изпълзяло, пламъците я поглъщат и ето я отново змията, изяждаща опашката си. Само дето змията е във формата на лемниската, знака за безкрайност, така че самоунищожението и безкрая тук са синоними.\nЛена обаче успява да се изтръгне от Змията- избира да унищожи двойника си и да се върне обратно (Кейн е избрал точно обратното, отмъщавайки си по този начин на Лена. Неслучайно заръчва на своя двойник да излезе вън и да я намери), а Мехурът прави това, което правят всички мехури- спуква се. На Лена ѝ остава отломка от него, която едновременно е и отломка от мъжа, с когото е избрала да свърже живота си. Тя обаче се примирява, може би приемайки го като изкупление за вината си.\nИ накрая- една Натали Портман, която почти не дразни в този филм.\nСъгласен съм с повечето неща, но не мисля, че ставаше въпрос за съзнателен избор в интеракциите на Кейн и Лена с двойниците им. Може би трябва повторно гледане, но не останах с впечатлението, че Кейн иска да отмъсти на Лена и затова насочва клонинга си към нея. В записа видяхме, че клонингът му е вече изцяло завършен, а самият Кейн е в някаква криза на идентичността /“Аз ти ли бях, или ти си мен?“/, което ме кара да мисля, че при тяхната конфронтация Кейн е загубил, по един или друг начин. Виждаме го като слаб, предаден, смачкан човек, без останала воля за живот и съответно, подаващ се на самоунищожението с гранатата. В отчаянието си изпраща клонинга към съпругата си, с която има най-силна връзка, надявайки се част от него да е оцеляла в двойника. Докато при Лена и нейния двубой с огледалния образ, дори след като буквално бе смачкана от тежестта на собствения си емоционален багаж, тя намери воля да се изправи и въздейства на клонинга преди да бъде окончателно оформен, като буквално в последния момент му предаде собствения си самоунищожителен импулс. За мен в нито единия от случаите нямаше предварително обмислен избор, а просто инстинкт. Но, както казах, може да ми се наложи още едно гледане, или прочитане на книгите. /но най-вероятно само първото/ 🙂\nВъзможно е да греша, просто ми се струва, че тази теория обяснява най-добре защо Кейн записва собствената си смърт. Очевидно е, че той иска записът да бъде намерен, като в същото време не е изяснено каква е целта. Да предупреди следващите отряди, че Мехурът може да създава реплики на хората, с които влиза в пряк контакт? Но защо тогава ще иска от своя двойник да напусне Мехура и да отиде право при Лена? От записа се вижда, че Кейн си няма идея какво представлява двойникът, и че дори не е сигурен кой всъщност е двойник от двамата. Според мен разбирането му е, че каквато и да е истината, Лена никога няма да се отърси от вината си спрямо него, защото неговият двойник ще е за нея това, което е Мехурът за Земята- необяснима аномалия с необясним произход, отразяваща с изкривени краски един изгубен живот, който Лена никога няма да си върне.\nКато каза „Тарковски“ … адски много Тарковски има във филма, и Пикник край пътя също … и много добраз въременна адаптация, евала!\nРастенията във форма на хора, дали бяха растения с изменен генетичен код, които започват да растат в такава форма; или хора (от предишните екипи), които са се примирили с промените и са мутирали в растения (като астрофизичката)?\nСъщо, тая квичаща мечка ще ме преследва в кошмарите, thanks movie.\n« Оскари 2018\nРевю: „Tomb Raider: Първа мисия“ (Tomb Raider) »


Германия ще се справи с Полша според Sportingbet\nПубликувано на: 2015-09-03\n21:45 ч. Германия – Полша\nНационалният отбор на Германия има възможността да оглави група „D”, ако разбира се успее да победи състава на Полша. Бундестимът вече загуби от „дружина полска” с 2:0 първата среща между двата тима преди почти година. В момента действащият световен шампион заема 2-ра позиция с актив от 13 точки, с 1 по-малко от съперника. След като загуби от поляците, „маншафтът” направи злощастно 1:1 у дома срещу Ейре, но сега играчите на Йоаким Льов са в серия от три поредни победи. За настоящия двубой с травми са Хьоведес, Бадщубер и Гинтер. След тази среща Германия ще гостува на Шотландия, която също ще има амбиции за директна промоция на Евро 2016.\nЩе е истинско чудо, ако Полша успее да спечели групата, където световният първенец и трикратен европейски шампион Германия. „Дружина полска” няма загуба до момента и има в актива си 14 точки, реализирани с 4 победи и 2 равенства. Старши треньорът на тима Адам Навалка разполага с преголям набор от качествени футболисти, като не малка част от тях се състезават именно в Бундеслигата и познават много добре настоящите си съперници, с които даже са и съотборници в клубните им тимове. След тежката визита във Франкфурт Полша посреща абсолютния аутсайдер Гибралтар.\nМаншафтът има предимство в мачовете срещу Полша. Активът е 12 успеха, 6 ремита и само 1 поражение, дошло в последния двубой помежду им. Германия е много силен домакин и бундестимът няма загуба в последните си 20 официални мача у дома, записвайки 16 победи и 4 равенства.\nПрогноза: 1 – коефициентът за победа в Sportingbet е 1,25. Под 2,5 гола се оценява на 2,20.


Бебешка количка 3в1 Cam COMBI Tris 2015 col.322\nНачало › Бебешки колички & Аксесоари › Бебешки колички 3 в 1 › Бебешка количка 3в1 Cam COMBI Tris 2015 col.322\n660x660 660x660 660x660 660x660 660x660 660x660 800x528 660x660\nРазмери на бебешка количка Combi Tris, Cam:\nРазмери на рамата с кош за новородени: 55,5 x 92 x 120см;\nРазмери на рамата с лятна седалка: 55 х 91 х 104 см;\nРазмери на рамата в сгънато състояние: 37 х 31.5 х 107 см;\nВътрешни размери на коша за новородени: 79 х 35 х 22-18 см;\nРазмери на столчето за кола: 41 х 79 х 60 см;\nТегло на шасито: 7.9 кг;\nТегло на шасито с летен кош: 10.2 кг;\nТегло на шасито с кош за новородени: 12,4 кг;\nПоръчай за 90.00лв. + Купете Бебешка количка 3в1 Cam COMBI Tris 2015 col.322 или друг продукт от нашата промоционална секция за да получите безплатна доставка.\nИзчистени, класически линии, функционалност и лекота това е Combi Tris на Cam!\nCombi Tris, Cam е практична бебешка количка, която с класическия си външен вид и изключителен комфорт е предпочитан избор от много родители, държащи на стила и модерната визия. Нейното елегантно шаси тежи само 7.9 кг, което го нарежда на едно от челните места в световен мащаб. За спокойствието и комфорта, както на родителите, така и на децата в комплекта на количката са включени кош за новородени, столче за кола, лятна седалка, универсално дъждобранче, багажник и чанта за бебешки аксесоари с подложка за преповиване. Combi Tris, Cam е модулна система, която може да бъде използвана от раждането на бебето до неговата 3 годишна възраст.\nБлагодарение на системата за монтиране на седалката Via Vai лятната част може да бъде обърната с лице към родителя или по посока на движението и е подходяща за деца, които могат да сядат самостоятелно или навършили 6 месечна възраст, Облегалката на лятната част се регулира до пълно легнало положение и може да се използва и самостоятелно.\nХарактеристики на бебешка количка Combi Tris, Cam:\nКоличка Combi Tris, Cam е снабдена с регулираща се на височина дръжка;\nПредните колела са въртящи се с възможност за застопоряване, а задните са снабдени със синхронизирана спирачка, блокираща едновременно и двете колела;\nСедалката е допълнително подсилена и снабдена с удобни подлакътници;\nСенникът и покривалото включени в комплекта могат да бъдат използвани за лятната седалка или за коша за новородени на количката;\nКоличката се сгъва изключително лесно до много компактни размери с лятната седалка без значение посоката и на монтаж;\nБебешката количка Combi Tris, Cam е снабдена с 5 точков колан за безопасност и преминала редица тестове, които гарантират сигурността при използването и, включително EN 1888;


Жаклин Рединг — Дворцови интриги (14) — Моята библиотека\nДворцови интриги (14)\nДанте го завари, вторачен във вратата.\n— Хей! Какво става?\n— Нищо… Бързо дойде, благодаря ти. Извинявай, че се наложи да те разкарвам, но нямах друг избор.\n— Тук ли се крие Лейди Зима напоследък?\nРолф се намръщи:\n— Касия, Данте, лейди Касия.\n— Ясно. — Данте се отпусна в старото кожено кресло срещу писалището на лорд Сийгрейв, решил мъдро да не споменава повече дворцовия прякор на Касия. — Май търсехте някаква информация, милорд? — подхвърли той на уличен жаргон.\nНо шегата му не успя да прогони тъмния облак от лицето на Ролф.\n— Какво откри досега?\nРолф подаде на Данте чаша червено вино и едва тогава се отпусна в тежкото кресло зад писалището. Подпря лакти на него, наклони се напред и зачака разказа на приятеля си.\n— За съжаление не успях да открия много. Не знам защо, но поради някаква неясна за мен причина всички дворцови бърборковци сякаш изведнъж онемяха. Не е ли странно? И всички я смятат за виновна. — Извади от джоба си гъсто изписан лист хартия. — Установих, че братовчедът Джефри е просрочил заемите си с няколко месеца вече. Прави странно впечатление фактът, че допреди няколко месеца е живял доста разумно, внимавал е да не харчи повече, отколкото може да плати, не е участвал в игри с високи залагания и винаги е плащал на кредиторите си навреме. Но когато е умряла майката на Касия, той внезапно е започнал да харчи, сякаш е попаднал на гърне с жълтици. По това време са започнали да нарастват и дълговете му.\n— Колко зле е? — запита Ролф.\n— Според мен, ако нашият Джефри не побърза да си осигури някоя глупава и късогледа наследница или не намери някой неизвестен досега роднина, който да му заеме, да речем, трийсетина хиляди фунта, той много скоро ще напусне разкошния си апартамент край парка „Сейнт Джеймс“ и ще се пресели в някоя уютна килийка на „Флийт“.\nРолф обмисли чутото, съпоставяйки го с личната си информация за Джефри. Уловил бе отчаяна нотка в гласа на Джефри малко преди да влезе в стаята: излиза, че този негодник наистина има крещяща нужда от средства, а годишната му издръжка от петдесет фунта е повече от смешна, съпоставена с колосалните му дългове. Сигурно се е чувствал едновременно бесен и безсилен — нищо чудно, че бе изпитал нужда да накаже някого за собствената си глупост. Получената информация даваше логично обяснение на поведението към Касия. Освен това тя превръщаше подозренията му в реалност.\n— А успя ли да уточниш какво е правил през нощта на убийството?\n— Да, при това със сигурност. Бил на бала в дома на херцог Мантън, където са били почти всички от благородническо потекло в този град. И аз дори бях там, макар и не за дълго: същата вечер имах среща със страхотна блондинка — гърдите й бяха като зрели пъпеши, уверявам те… — Данте забеляза нетърпението на Ролф. — Но това е история, за която можем да говорим и друг път. Колкото до Джефри, никой не го е виждал, след като лейди Касия е отказала публично на маркиз Нюбъри и баща й я е измъкнал светкавично от дома им. По същото време е изчезнал и Джефри.\n— В такъв случай той би могъл да последва Касия и баща й дотук и да извърши убийството.\n— Една възможност. Трябва ли да разбирам, че не смяташ повече дамата за виновна?\nРолф го изгледа с пронизващ поглед:\n— Внимавай в това, което ще кажа, защото няма да го повтарям. Касия не е убила баща си. Правя всичко възможно да открия истинския убиец. Надявам се, че бях достатъчно точен и ясен. А сега да се върнем на Джефри.\n— Предполагам, че би могъл да убие Сийгрейв, но честно казано, смяташ ли го способен на подобно деяние? Не мисля, че притежава нужния умствен багаж, за да планира това убийство и на всичкото отгоре да насочи подозрението изцяло към лейди Касия. Не ми прави впечатление на чак толкова хитър.\n— Данте, само няколко минути преди да пристигнеш, той заплаши в същата тази стая Касия с изнасилване!\nПриятелят му го изгледа слисано.\n— Не мога да повярвам! Да разбирам ли, че се е измъкнал оттук жив? Хей, какво ти става? В миналото никога не би оставил подобно поведение ненаказано! Да не би да е от възрастта?\n— Трийсет години още не е възраст в този смисъл, за който загатваш. И не забравяй, че между нас има само няколко месеца, приятелю. Вярвай ми, тази свиня едва не опита острието на сабята ми. За щастие здравият разум победи.\n— Ако го бях затрил, трудно бих могъл да докажа, че той е убил Сийгрейв, нали?\n— Стига отклонения. Какво ще кажеш за навиците му?\n— Напоследък се носи там, където го духне вятърът на интереса. Обича да играе със синовете на висшата аристокрация, знаеш ги. От известно време се върти около лейди Касълмейн. Не ме питай за причината, защото и аз не я знам. Любопитно, нали? Смятах, че дамата има много по-добър вкус, но човек никога не знае кое кара една жена да върши това, а не онова. Една от причините, които ги правят толкова очарователни и неустоими…\n— А, да… Ще се опитам да открия още нещо в това отношение.\n— Освен това поразрови се и из финансовите операции на Сийгрейв, особено по време на войната. Натрупал е доста голямо имане за кратко време. Много съм любопитен как.\n— Считай го за сторено.\nЧасовникът върху полицата над камината внезапно отброи два удара и Данте скочи.\n— Ролф, това е всичко. Ще се опитам да задълбоча и доразширя разследванията си до следващата ни среща. Ще ме извикаш по същия начин, така ли? — Ролф кимна. — Потеглям, драги, нямам време за губене. Имам среща с прекрасно младо създание в Уайтхол и не искам да я карам да чака прекалено дълго. Дамите не обичат да чакат, запомни го. Смятат, че само те са достойни за тази привилегия.\nРолф се засмя. Животът на приятеля му бе весел низ от бягане след женски фусти.\n— Може ли да запитам за името на дамата?\n— Разбира се — защо не? Самата красавица Стюарт!\n— Не говориш за Франсис Стюарт, новото завоевание на краля, нали?\n— А защо не, ако смея да запитам? Между другото, когато за последен път проверих как стоят нещата, тя още не бе станала част от стадото му. Дочух, че я обикаля доста упорито. Злите езици твърдят, че е празноглавка, но според мен тя е много по-умна, отколкото я смятат. И точно защото е умна, държи съперниците й да смятат, че главата й е празна като тиквен фенер, в който кръстосват ветрове. Така избягва хитро промъкващи се обвинения, че е зла интригантка като лейди Касълмейн.\n— Чух да се говори, че отхвърля краля през последните няколко месеца, за да изкопчи по-голяма награда, когато накрая все пак му легне.\n— От достоверен източник знам, че дамата е насочила вниманието си другаде…\nРолф поклати глава:\n— Какво става с личното ти правило да се любиш само със семейни дами?\n— Тази малка сладурана сама дойде при мен, драги приятелю. Какъв джентълмен ще бъда, ако откажа на молба на дама?\n— Започваш опасна игра, Данте. Внимавай.\nДанте се разсмя и се отказа от удоволствието на шегата.\n— Спокойно, приятелю. Този път спалнята на дамата не е моята цел. Аз съм само вестоносец, драги, нищо повече от примамка в интерес на човека, спечелил сърцето на младата нимфа.\n— Примамка ли?\n— Точно така. Слушай сега. Нашият общ приятел крал Чарлс, подведен от злонамерената си любима — Касълмейн, се появява една сутрин внезапно в апартаментите на госпожица Стюарт точно когато тя оповестява, че ще остане до късно в леглото, защото не е добре. Представяш си шока на краля, когато намира младата дама напълно добре, но неглиже в компанията на херцог Ричмънд, седнал на леглото й!\nРолф завъртя очи към тавана.\n— Мили боже! Изненадан съм, че яростният вик на краля не е разтърсил целия град. Как така Ричмънд ще спечели преди него благоволението на дамата?! Страхотен удар по репутацията и самочувствието на Чарлс. Той се гордее със способността си да печели сърцата на жените.\n— Достатъчно е да ти кажа, че Ричмънд няма да обитава известно време апартаментите си в Уайтхол. Прогонен е от двореца и от града, докато младата дама остава, макар и много нещастна. И точно тук, в тази малка драма, се намества скромната ми персона. Аз, Данте Тримейн, който обича любовта, вярва в любовта — особено в истинската, приех задължението всеки ден да доставям писмата на безнадеждно влюбения Ричмънд в нежните ръце на дамата на сърцето му.\nИ като доказателство на тържествената си тирада измъкна от джоба си плик, запечатан с червен восък.\nРолф поклати глава и тръгна да изпрати приятеля си до външната врата.\n— А се чудиш защо предпочитам самотата на Съсекс пред тези дворцови интриги! Тук ще получа световъртеж дори само от броя на твоите партньорки! Радвам се, че нямаш намерение да се пробваш точно с тази дама. И все пак ще повторя предупреждението си: внимавай.\n— Спомням си, макар и неясно, че преди време се осмелих да ти дам същия съвет по адрес на друга млада дама. Собственицата на тази къща.\n— При мен нещата са съвсем различни. Внимавай къде стъпваш, Данте.\n— Обещавам. О, щях да забравя. Красавица с огненочервена коса и съответстващ на нея буен нрав ме помоли да ти предам съобщение.\n— Мара те предупреждава да не смееш да напуснеш града, без да се разпишеш в гостната й. Щяла да те предаде в ръцете на онази вещица, прислужницата й, да те прокълне да ти опада косата. Считай се за надлежно предупреден, милорд. Ако стане някоя беля, не съм виновен аз.\nРолф се разсмя от сърце:\nДанте потегли към двореца, а Ролф се залови да обмисли получената информация от всички страни. Стигна до извода, че Джефри е най-вероятният убиец на лорд Сийгрейв и реши, че е време да поговори сериозно с Касия — първо, за да се извини за дръзкото си поведение, и второ, да чуе мнението й за отхвърления наследник.\nНамери я, седнала пред масичка в гостната, на вид изцяло отдадена на рисунката, върху която работеше.\n— Моля за извинение за поведението си преди половин час — заяви той направо още с влизането си в гостната.\nРъката й веднага замря, тя обърна рисунката си, за да я прикрие от него, и едва тогава отговори:\n— Поведение ли? За какво става въпрос, лорд Рейвънскрофт?\nОчевидно бе решила да се преструва, че нищо не се е случило, като че ли по този начин можеше да изтрие от паметта му реакцията на тялото й.\n— Изглежда, налага се да опресня паметта ви, лейди Касия. Имам предвид целувката в кабинета на баща ви преди половин час.\n— О? — Тя сви рамене. — Защо да поставяме излишно ударение върху незначителни неща?\nРолф не беше наясно дали трябва да се обиди, или да реагира с облекчение. Приближи се до нея.\n— Лейди Касия, мислих за възможните начини за доказване на невинността ви.\nКасия го погледна.\n— И аз мислих по този въпрос, лорд Рейвънскрофт, и стигнах до извода, че не трябва да се занимавате повече с убийството на баща ми. Разбирам, че звучи грубо, но този случай с мой проблем и аз ще намеря начин да се справя сама с него.\n„Ето ти един учтив ритник отзад“ — помисли си той.\n— Моля ви само да ме изслушате за момент. Баща ви е живял с чувството, че някой може да се опита да съкрати житейския му път. Поне така се разбира от писмото му.\nКасия сви рамене:\n— Би могло да се изтълкува и така, но какво от това? Без документа нямаме доказателство.\n— Изслушайте ме за момент, моля ви. — Ролф седна срещу нея. — Имате ли някаква представа дали баща ви е имал врагове?\nКасия остави молива настрана и го погледна със събуден интерес.\n— Поради естеството на работата му в канцеларията на председателя на Камарата на лордовете и като най-близък помощник на министъра на правосъдието Едуард Хайд, лорд Кларъндън, баща ми не беше в добри отношения с много хора в двореца. Предполагам, знаете, че лорд Кларъндън не е много обичан.\n— Но какво общо има баща ви с това?\n— Голяма част от задълженията на баща ми включваше вземане на решение дали дадена молба до Короната трябва да бъде представена или не на краля.\nРолф неволно се наведе напред.\n— Тези молби не отиват ли направо при краля?\n— Невинаги. До краля стига много малка част от молбите, адресирани до него.\n— Излиза, че лорд Кларъндън и съответно баща ви са решавали дали дадена молба да стигне до краля или не, така ли е?\n— Да. Извършвали са просто отсяване на плявата от зърното: решавали са кои от молбите са достойни за кралското внимание. В противен случай Негово величество щеше да прекарва по цели дни над купищата молби и нямаше да има време за други неща.\nИскаш да кажеш, за леглата на многобройните си любовници, сред които си и ти — помисли Ролф, но бързо изтика тази мисъл настрани.\n— Баща ви говорил ли е за работата си с вас?\n— Не. — После добави твърдо: — Никога.\n— В такъв случай не знаете какви молби е отхвърлил и съответно кого е превърнал в свой враг.\nКасия наклони глава, опитвайки се да се съсредоточи.\n— Не е толкова просто. Освен тези задължения, лорд Кларъндън имаше и последната дума по молбите, които Негово величество решаваше да удовлетвори. Стига да поискаше, лорд Кларъндън можеше да остави пергамента на някои молби да пожълтее от старост, преди да ги подпечатат с печата на Англия, узаконяващ кралското решение. Без този печат, макар и с кралско одобрение, молбите нямат никаква стойност. В двореца чувам всякакви клюки и слухове. Знам например, че молбите на някои хора никога няма да бъдат подпечатани с печата на Англия. Между тях изпъква най-вече едно лице.\n— Кое е то?\n— Лейди Касълмейн. Лорд Кларъндън не я понася. Двамата се презират. Той даде ясно да се разбере, че всяка молба, подписана от нея, ще се размине с печата на Англия. Лейди Касълмейн полага огромни усилия да убеди краля да удовлетворява молбите й, но те никога не стигат до печата на Англия, тъй като потъват някъде в канцелариите на лорд Кларъндън.\n— Много неприятно за нея.\n— Меко казано. Тя съумя някак да заобиколи лорд Кларъндън, когато кралят удовлетвори претенциите й за името Касълмейн, но оттогава всяка една от молбите й се спира, преди да стигне до въжделения печат. Лейди Касълмейн знае, че титлата няма да плати на кредиторите й: само собственост или пари могат да се справят с тях, но докато лорд Кларъндън има това отношение към нея, тя никога няма да си осигури нито едното, нито другото.\n— А защо просто не изчака момента, когато Кларъндън няма да е повече председател на Камарата на лордовете?\n— Лейди Касълмейн трябва да е глупачка, ако не разбира колко ограничено е времето й в Уайтхол като некоронована кралица на Англия. В двореца се появи Франсис Стюарт, кралят проявява подчертано силен интерес към нея — повече от ясно е, че звездата на Барбара започва да избледнява. Тя не може да спре времето, а красотата е като росата, лорд Рейвънскрофт. Лейди Касълмейн определено не е глупачка. От известно време иска от краля дарение на доходен имот, който ще я издържа дълго след като някоя по-млада хубавица я измести от кралското легло.\nРолф не можеше да повярва, че Касия разисква така открито с него любовните похождения на краля.\n— Но дори и лейди Касълмейн да успее да измъкне такъв имот от краля, дарението няма да влезе в сила, докато Кларъндън не му даде ход и то не се подпечата с печата на Англия. Или дарението всъщност няма да бъде дарено…\n— Точно така. Лейди Касълмейн напоследък отчаяно се опитва да натрупа имот и други материални придобивки. Въпреки изтъняването на държавната хазна, броят на скъпоценностите й се увеличава, превишавайки многократно тези на истинската кралица. Крал Чарлс се поддава на молбите й за собственост, но те не стигат до печата. Лейди Касълмейн непрекъснато се опитва да маскира молбите си, надявайки се да заблуди лорд Кларъндън, че не са нейни. Лорд Кларъндън е много зает човек, прекалено много зает, за да губи време да се взира във всяка молба. Той натоварваше баща ми със специалното задължение да открива молбите й и да ги отделя настрани, независимо под какво име са написани, а после да му ги представя, за да ги заравя при другите.\n— Само лорд Кларъндън може да си разреши подобно поведение. Всеки друг на негово място щеше да бъде веднага изгонен от двореца за обида на лейди Касълмейн. Но лорд Кларъндън има много по-силно влияние над краля, отколкото тя. Бил е възпитател на малкия Чарлс. Помогнал му да избяга във Франция, когато Кромуел е искал главата му. Придружил го е и е живял с него в изгнание, където е управлявал личния му и светски живот, дори е негов съветник в периода на възстановяването на монархията. И през ум няма да му мине да накаже лорд Кларъндън заради лейди Касълмейн: все едно да накаже собствения си баща! Дори вярвам, че Чарлс мисли за него като за баща — особено след като истинският му баща е бил екзекутиран, когато той е бил в онази крехка, чувствителна възраст… Кларъндън е заел мястото на баща му, разбирате ли?\nКасия се замисли.\n— Кралят наистина често търси съветите му и се вслушва в тях. Тази е една от основните причини, поради която никой в двореца не го обича. Това обяснява и омразата на лейди Касълмейн. Неговата дума тежи повече пред краля, отколкото нейната.\n— Тя обаче никога не би посмяла да отнеме живота на толкова важна обществена фигура като лорд Кларъндън. Но баща ви е по-малко известен обществено, а е не по-малък трън в петата й — всъщност той е човекът, задължен да отделя молбите й, той блокира пътя им към печата на Англия. Ако го няма, шансовете поне някоя от молбите й да бъде подпечатана нарастват.\nРолф се отпусна назад.\n— Всичко е много заплетено, но когато човек схване същността, всяко нещо си ляга на мястото. Струва ми се, че с чиста съвест можем да поставим лейди Касълмейн на първо място сред заподозрените в убийството. Но едва ли ще успеем да намерим някаква следа от доказателство, което поне да намеква за нея…\n— А е възможно и да не е тя. Не трябва да се допуска необосновано обвинение.\n— Права сте. Възможно е и да е Джефри. Като се изключат лейди Касълмейн и вие, той се превръща в очевидна възможност.\nКасия се намръщи.\n— След случая в кабинета днес следобед тази мисъл няколко пъти премина през главата ми. Поведението му е много подозрително — особено след като стана известна молбата на баща ми до краля. Той, разбира се, не би могъл да знае за нея преди срещата ни с господин Финчли.\n— Което още повече засилва съмнението в него. Смятал е, че ще наследи всичко при смъртта на баща ви, с изключение на оная част от наследството, завещана на вас. Рискувам казаното да прозвучи самонадеяно, но аз вече направих няколко справки след посещението на господин Финчли. Знам, че братовчед ви Джефри има сериозни материални затруднения: дължи почти трийсет хиляди фунта. Ако не можете да се сетите за някой друг със същия сериозен мотив за убийството на баща ви, смятам, че Джефри би трябвало да оглави списъка на заподозрените. — Касия мълча известно време: обмисляше новата информация. — Взех предвид и напълно различен списък на възможности — продължи Ролф. — Нещо, за което дори вие не бихте се сетили. — Замълча за миг. — Имате ли врагове, лейди Касия?\nТя очевидно не бе мислила по този въпрос.\n— Защо? Има ли някакво значение? Аз съм жива. Убит бе баща ми.\n— Така е, но нека не забравяме, че в очите на всички в този град вие сте заподозрян номер едно. Ако някой поиска да подкопае позицията ви в двореца — ако някой търси мъст за нещо, — какъв по-добър начин от този да го постигне? Нека не забравяме и случая е каретата пред Уайтхол. Не съм напълно сигурен дали целта на тази карета не бе да мине през вас.\nВнезапен страх се спусна като граблива птица над Касия и заби нокти в сърцето й.\n— Какво да правя? Да избягам в провинцията, да се крия там цял живот и всички тук да останат с убеждението, че аз съм го убила?\n— Не, лейди Касия. Заедно ще разрешим тази загадка. Както виждате, по този въпрос сега разсъждавам като вас. Съгласен съм, че ако искате да докажете невинността си, трябва да останете в града. Възможно е някой да държи да се махнете оттук поради някаква причина — например, за да потърси спокойно оня документ. Ако сте в провинцията, никога няма да разберете кой е този някой.\n— Но какво трябва да правя?\n— Необходимо е да останете в Лондон, за да откриете истинския виновник и всички трябва да знаят, че сте тук. Но тъй като нашият списък със заподозрени непрекъснато расте, а аз отдавна не съм бил в двореца, ще имам нужда от помощта ви. Ще очаквам от вас да ми помогнете да възстановя познанствата си с някои по-изтъкнати обитатели в Уайтхол, за да посъкратя списъка.\n— Утре вечер в двореца ще има бал с маски, на който ще бъдат почти всички заподозрени. Предлагам да отидем на този бал и да се опитаме да измъкнем на бял свят нашия човек, бил той мъж или жена.


Pernik News Тренд: Всеки пети българин смята, че Бил Гейтс стои зад Covid-пандемията Новини от Перник и региона | Новините от Перник нюз Тренд: Всеки пети българин смята, че Бил Гейтс стои зад Covid-пандемията\nТренд: Всеки пети българин смята, че Бил Гейтс стои зад Covid-пандемията\nВсеки пети българин смята, че чрез ваксината за коронавирус ще се поставят чипове в хората с цел контрол над тях. Над една пета от българите са на мнение, че Бил Гейтс стои зад пандемията. Над два милиона и триста хиляди българи са съгласни с твърдението, че коронавирусът е изкуствено създадена болест.\nТова сочат резултатите от изследване на агенция "Тренд" след приключването на извънредното положение и отпускането на противоепидемичните мерки, поръчано от "24аса".\n76% от анкетираните са на мнение, че България се е справила с овладяването на епидемията от коронавирус. Едва 10% е делът на смятащите, че не се е справила, допълват оттам.\n2/3 от анкетираните декларират, че са се върнали напълно към нормалния си начин на живот след отпускането на мерките.\n"До голяма степен можем да считаме, че в съзнанието на българите, извънредното положение и мерките около него са по-скоро отминал период", допълват от "Тренд".\nВ проучването този месец, екипът на „Тренд“ е заложил и специален блок въпроси, касаещи добили популярност в последните месеци конспиративни теории. Една от тях е около темата за навлизането на 5G технологията, за която над една трета от анкетираните смятат, че е опасна. Традиционно, по всички теми, хората с висше образование са по-информирани спрямо тези с по-нисък образователен статус. Въпреки това, сред висшистите делът на смятащите 5G за опасна, е най-висок – 44% спрямо 16%, които не я считат за опасна.\nВсеки десети пък е съгласен с твърдението, че коронавирусът се разпространява чрез 5G технологията. 41% не са склонни да се съгласят с това твърдение.\n40% са мислещите, че коронавирусът е биологично оръжие, създадено с цел да се намали населението на Земята. Живеещите в малките градове и селата в по-голяма степен са съгласни с това твърдение, докато в Столицата в най-малка степен. Над 1 милион са скептично мислещите, които смятат, че коронавирусът не съществува и че е световна измама. Над половината 56% не се съгласяват с това твърдение.\nВсеки пети (22%) българин смята, че чрез ваксината за коронавирус ще се поставят чипове в хората с цел контрол над тях. Приблизително същият дял (21%) са смятащите, че Бил Гейтс стои зад пандемията от коронавирус, за да контролира хората през чипове, които ще бъдат поставяни заедно с ваксината. 39% не са съгласни с това твърдение, а голям дял от 40% не могат да преценят или изкажат мнение.\nКонспиративните теории винаги са намирали широка социална база, когато са обвързани и с фармацевтичната индустрия. Отново регистрираме висок дял (43%) на смятащите, че коронавирусът е изкуствено създадена болест с цел фармацевтични компании да печелят. Малко над една четвърт (26%) са несъгласните с това твърдение./Фрогнюз


Регулаторите усилват натиска върху банките заради лошите заеми:: Investor.bg\nКредиторите имат трудности с оценката на финансовото здраве на техните клиенти след пандемичния шок\nС наближаването на края на годината банките по целия свят се опитват да актуализират оценките си за вероятните загуби от лоши заеми, което е решаващо число за инвеститорите и анализаторите, пише Лора Нунън за Financial Times.\nИзчисляването на тези загуби винаги изисква известна преценка от банките, но се предполага, че до голяма степен си е наука. Тази година обаче изчисленията ще разчитат повече на догадки. Моделите за оценка на загубите по заеми се разпаднаха по време на пандемията и няма бързи решения, които да отговорят на призивите на регулаторите банките да се справят по-добре.\nОтделите за управление на риска на банките знаеха, че са в беда веднага след като пандемията удари.\nОценките на загубите по заеми разчитат до голяма степен на модели, които черпят от минал опит, а COVID средата беше напълно нова. Досега не бе нареждано на пластични хирурзи да затворят вратите си, казаха тогава мениджърите по риска. По същия начин те съобщиха, че никога не са имали зъболекари, чийто паричен поток се стопява, защото хората бяха твърде уплашени да ги посещават.\nС напредването на кризата се появиха нови сложности при оценката на загубите по заеми. Периодичните локдауни бяха един от проблемите, но най-голямото предизвикателство идваше от безпрецедентната правителствена подкрепа, разгърната за смекчаване на глобалните икономически последици.\nРезултатът беше много по-ниски непосредствени загуби по заеми от първоначално предвижданите десетки милиарди. Това позволи на банките да отменят някои от първоначалните начислените загуби по кредити, но подкрепата маскира истинското финансово здраве на много от техните кредитополучатели.\nСега назрява криза с оглед осигуряването на повече яснота с наближаването на края на годината, докато броят на случаите на коронавирус нараства в голяма част от света.\n„Всички се чувстваме малко по-оптимистични относно пандемията, но все още не сме й видели края... не сме видели дългосрочните икономически белези“, коментира главният счетоводител на голяма британска банка, добавяйки, че известна правителствена подкрепа все още действа и че перспективите пред пандемията са несигурни.\nБанките в Европа се опитват да коригират несигурността с „пост-моделни корекции“ (PMA), които добавят допълнителен слой от очаквани кредитни загуби към броя, даден от редовния им анализ. САЩ използват различна терминология - Q фактори - за да направят реално същото.\nВ ранните дни на пандемията тези корекции и отбиви намалиха очакваните загуби по заемите, тъй като банките компенсираха най-мрачните прогнози на техните модели с вероятното въздействие на държавната подкрепа.\nПо-късно, когато тази държавна помощ благоприятстваше балансите на фирмите и домакинствата, моделите дадоха нереалистично ниски загуби по заеми и PMA все по-често бяха призовавани да добавят слой реалност. До края на юни 2021 г. тези корекции доведоха до 20% увеличение на общите провизии на банките, според писмо от Английската централна банка (АЦБ) до финансовите ръководители на банките.\nДо края на септември този дял беше още по-висок, достигайки най-високото ниво, откакто Обединеното кралство въведе ново отчитане на загубите по заеми през 2018 г., споделя човек, запознат със ситуацията. В седемте големи британски банки PMA възлизат на 7,3 милиарда паунда, или 24% от общите им очаквани загуби по заеми.\nНаличието на такова високо ниво на PMA е проблематично. Моделите на банките трябва да бъдат одобрени от регулаторите, които искат последователност в сектора. PMA обаче са по-скоро според случая. „Това подлежи на строг регулаторен контрол, но в крайна сметка е решение на компанията“, посочва главният счетоводител. Бележка на PwC описва европейската версия на корекциите като „сред най-трудните, субективни преценки на мениджмънта“.\nАЦБ предупреди в писмото си от края на септември, че PMA са само временно решение. Тя иска банките в Обединеното кралство да извършат обширна работа по реконструкция на моделите, така че PMA да не са необходими толкова в бъдеще, като отчитат „промените в кредитния риск по навременен начин“ и споделят повече данни. Европейската централна банка не е разкрила нивото на PMA в своите банки, но поддържа надзорни указания относно адекватността на моделирането на загубите по заеми.\nСамите банки казват, че с радост биха искали да работят с по-добри модели, но това не е лесна работа. „Когато погледнете отстрани и се опитате да ги прекроите, има две много странни рецесии във вашия пул от данни“, добавя главният счетоводител, визирайки финансовата криза и пандемията. Между тях нямаше много лоши заеми.\nСлед това има практически трудности с преработката на моделите, докато пандемията все още е в ход. „Истинският проблем е да се опитаме да разберем кое е новото нормално“, изтъкна главният счетоводител.\nОще по темата: Европа модели банки регулатори лоши заеми коронавирус


Playlist: The Shift на Stand High Patrol - Asphalt\nСъбота е, незнайно защо вън вали, въпреки че е средата на юни. Не че имам нещо против, след тежките жеги най-сетне ще се усети лека прохлада. Стоя на компютъра и се чудя коя песен да пусна, след като съм изслушал всички нови неща. А и нещо не ми допадат тези новите, много комерсиални са, липсва ми олд скул звученето. И така, докато слушам старите записи на Damian Marley, Lauryn Hill, The Roots, попадам на Stand High Patrol и чисто новия им албум The Shift.\nПървата песен, с която ме забъркват е „After the Rain“, а от там нататък и всички останали девет. Буквално ми влизат под кожата и си казвам най-после намерих това, което искам. Реге ритми премесени с дъб, а вокалът… уникален. Pupajim на някои места ми напомня на Shaggy, ама от едно време. Не Shaggy, който направи фючъринги със знайни и незнайни изпълнители, а онзи който през 90-те караше да изслушаш целия албум Pure Pleasure на един дъх.\nТа кои са Stand High Patrol?\nИсторията им започва в Бретан, Франция през 2000 г., когато Rootystep и MacGyver решават да създадат общ проект, споделяйки общите си интереси към реге музиката и културата. Двамата започват да събират записи и да купуват оборудване. Към тях се присъединява и Pupajim, който става MC на новосформиралата се банда. В началото обикалят основно района на Бретан като се стремят към усъвършенстване. 15 години по-късно те вече могат да се нарекат група, която има своя собствена идентичност и е една от водещите дъб формации във Франция.\nПикът на Stand High Patrol започва през 2012, когато след няколко издадени EP-та излиза дебютният им албум – Midnight Walkers, 13 изключителни песни и чист dubadub стил. Следват A Matter of Scale (2015) и новият The Shift, който излезе тази година, в края на май, все още е пресен и няма да спра да слушам в следващите няколко седмици.\nАко и теб вече са успели да те грабнат, както мен, може да ги чуеш и видиш на живо на Outlook Festival в началото на септември.


10. Родопа - планината на Орфей - Ч... by Veska Petrova 22393 views\n13. България - част от Европа и све... by Veska Petrova 25608 views\n20. България през XIV век - 4 клас,... by Veska Petrova 27088 views\n4. Географски области на България -... by Veska Petrova 34902 views\n7. Задбалкански котловини, Витоша и... by Veska Petrova 33687 views\n6. Старопланинска област - ЧО, 4 кл... by Veska Petrova 44308 views\nPenka Diakova at СОУ "Васил Друмев" Варна\n2. Тази най - красива дума с гордост носим в сърцата си.\n3. Любовта към родината е свято и свещено чувство.\n4. Тази дума накара Паисий да напише една малка, но велика по съдържание книга „История славянобългарска“, тя запали пламъка в сърцата на Левски, Ботев и Раковски.\n5. Тя бе на устата на опълченците на Шипка и на хилядите герои, отдали живота си за нейната свобода и независимост.\n6. България не е голяма по площ, но има забележителна история и най- красивата природа на света.\n7. Ако тръгнем по пътищата на Родината, ще пресечем нейните равнини и поля, планини и реки, ще преминем през китните села и градове.\n8. Поспрем ли се под сенките на горите ѝ, ще послушаме ромона на бистрите им води и ще подишаме чистия им въздух.\n9. Огледаме ли се в езерата ѝ, ще видим сините небеса и птиците в тях.\n10. Изкачим ли се на билото на Стара планина, ще погледнем към Дунав, Витоша, Рила и Пирин, Родопите и Тракийската низина, и сърцето ни ще замре пред красотата на българската природа.\n11. А на изток сините вълни на Черно море носят прохлада по златните пясъци на нашите брегове.\n12. план ГЕРБ ЗНАМЕ ХИМН Мила родино Горда Стара планина, до ней Дунава синей, слънце Тракия огрява, над Пирина пламеней. Припев: Мила Родино, ти си земен рай, твойта хубост, твойта прелест, ах, те нямат край. Паднаха борци безчет за народа наш любим, майко, дай ни мъжка сила пътя им да продължим.\n13. Опишете нашето национално знаме. се нарича още , защото е от три цвята: , и .  Белият цвят е символ на мира.  Зеленият символизира плодородието на българските земи.  Червеният – пролятата българска кръв и смелостта на народа ни.\n14. Опишете националния ни герб.  Три лъва – символи на нейната сила, могъщество, смелост и величие.  Короната – чест, достойнство, власт.  Щит – покровителство.  Дъб – твърдост, закрила, дълголетие.  Кръст – християнската вяра.  Коронован лъв – символи на силата на България, устояла на трудностите и изпитанията.  Надписът, вплетен между дъбовите клонки, гласи: „Съединението прави силата.“\n15. Хората в страната ни са нейното най-голямо богатство. Всички ние изграждаме българското общество, което живее и се развива по определени закони. То включва различни групи от хора с общи цели, интереси и занимания, наречени общности. план\n16. Като най-малка общност се приема семейството. По-големите общности се образуват от хора с еднаква професия, общ език или религия.\n17. Общност от ученици в едно училище Общност от ученици в един клас В обществото всички общности проявяват търпимост едни към други, взаимно се уважават и зачитат правата си. В обществото всеки отделен член има свои права, но и свои задължения. Общност от съотборниците в един отбор\n18. Нашият живот сред обществото протича в обществени сгради, като училища, заводи, стадиони, театри и други. план\n19. Още през 1879 г. при възстановяването на българската държава в гр. Велико Търново заседава Първото народно събрание, което приема основния закон на държавата, наречен конституция. план Сградата, в която заседавало Първото народно събрание залата\n20. Основни права на гражданите според Търновската конституция:  Всички български граждани без разлика на вярата са равни пред законите;  Те имали право да бъдат избиратели и свободно да изразяват мнението си;  Първоначалното училище ставало безплатно и задължително;  Българските граждани имали право свободно да изповядват вярата си;\n21. България е република, която се управлява от Народното събрание /парламент/. план Сградата и залата на Народно събрание\n22. В Народното събрание /парламента/ влизат 240 народни представители/депутати/. Там те произнасят следната клетва: „Заклевам се в името на Република България да спазвам Конституцията и законите на страната и във всичките си действия да се ръководя от интересите на народа. Заклех се!“\n23. Народното събрание изработва и приема законите, решения, обръщения и др. Ръководи се от председател. На сградата на Народното събрание стои надписът: „Съединението прави силата.“\n24. Държавен глава на Република България е президентът, който олицетворява единството на държавата и представлява държавата ни при връзките с другите страни. В България се избира през 5 години. план\n25. Министерският съвет /Правителството/ ръководи и осъществява вътрешната и външната на държавата в съответствие с българската конституция и законите. план\n26. Министерският съвет се ръководи от министър-председател. Той има важната задача да прилага законите при управлението на държавата и обществото. Министрите отговарят за развитието на една или друга стопанска дейност в държавата.\n27. план Европейският съюз (съкратено ЕС, Евросъюз) е политически и икономически съюз между 28 европейски държави.\n28. България поддържа приятелски взаимоотношения с всички наши съседни страни. На 1 януари 2007 г. страната ни се присъединява към Европейския съюз.\n29. 1. Допълни пропуснатото в текста : Най-голямото богатство на страната ни са _________. хората Групи от хора с общи цели, интереси и занимания се наричат ___________. общности Основният закон на една държава се нарича _____________. конституция Държавен глава на Република България е _____________. президентът Общността от европейски страни, в която хората се трудят и придвижват без ограничения, се нарича ________________. Eвропейски съюз\n30. 7. Огради верния отговор. Колко народни представители влизат в парламента на България? 320 240 180 Огради верния отговор. Министерският съвет: изработва и приема законите; състои се от народни представители /депутати/; прилага законите при управлението на държавата.\n31. Домашна работа: УТ: стр. 3/ упр. 1, 3, 4, 5, 6\n32. План на урока: 1. България – нашата родина 2. Символи на Република България 3. Българското общество и общностите в него 4. Обществени сгради 5. Държавното устройство на България 6. България в ЕС\n33. Речник: Държавен герб – един от символите на държавната власт. Министерски съвет /правителство/– колектив от избрани политици/министри/ начело с министър – предсе- дател /премиер/. Има важната задача да прилага законите при управление на държавата и обществото. Президент – държавен ръководител, избран от гражданите за определен период от време /5 години/. Конституция – основен закон на една държава, в който се опре- делят начинът на управление, правата и задълженията на гражданите в нея. Народно събрание /парламент/ – състои се от избрани от гражданите. народни представители /депутати/. Има за задача да изработва и приема законите. Европейски съюз – общност от европейски страни.


Всяка дума е магична в „Сянката на вятъра“ | Барометър.нет\nВсяка дума е магична в „Сянката на вятъра“\nНека си признаем нещо. На всички ни се случва да прескачаме по някой и друг ред, когато четем – а понякога дори цели страници. Причините са много. Иска ни се да разберем как ще се развие действието по-бързо или пък описанията са твърде много, а се случва и просто да ни е скучно. Сега обаче ще ви разкажа за една книга, от която не откъснах поглед в продължение на дни.\n„Сянката на вятъра“ на Карлос Руис Сафон е една от най-красивите книги, издавани някога. Постоянно я гледах на рафта и вътре в себе си тайно усещах, че в нея се крие нещо специално. Сърцето ми бе подсказало правилно. Веднага щом започнах да я чета, потънах в невероятната атмосфера на Барселона, пресъздадена прекрасно от Сафон. Прехвърляйки страница след страница, осъзнавах че скоро не бях попадала на толкова магична книга. Нито едно изречение не бе излишно, всеки един герой има определено и абсолютно правилно място в действията. Сафон описва един странен, мъглив, леко мрачен, но истински и жив вълшебен свят в своята първа книга от поредицата.\nВсичко започва с едно малко момченце на име Даниел. Баща му е книжар, който обожава антикварни и стари книги. Тази любов се прехвърля и върху Даниел. Двамата посещават едно много специално и тайно място, а именно „Гробището на забравените книги„. Даниел избира книга, която да прочете и пази цял живот. Името ѝ е „Сянката на вятъра“ от Жулиан Каракс, неизвестен никому писател. Интересът на Даниел към книгата нараства все повече и повече след всяко четене, а заедно с това и интересът към автора и останалите му произведения. Опитвайки се да стигне до миналото на писателя, малкото момче пораства, но го очакват много разочарования в живота. Изгорени книги, неизвестен автор с инфернално минало, първите трепети на любовти и нейните падения, плашещ непознат в сянка без очи и нос.\nНапрежение, невероятни обрати и много съспенс предлага тази невероятна книга. Карлос Руис Сафон ни представя великолепен роман, в който няма нищо излишно. Всяка дума е магична и доставя удоволствие в сърцето и душата на всички четящи и обичащи книгите. Нямам търпение да прочета останалите книги от поредицата!\nРевю на Вяра Недкова\n« Стига фалш и заблуда! Не сме балами.\nВарна е с две номинации в Годишните награди за туризъм 2019 »


Избрахме си мъжки Общински съвет с трима депутати - Новини За Казанлък | Другите новини за Казанлък\nИзбрахме си мъжки Общински съвет с трима депутати\n27.10.2015г. | 19:14 от Деляна Бобева\nНовият общински съвет на Казанлък ще е преобладаващо мъжки. Това показва Решение № 364 на ОИк в Казанлък, от което стават ясни имената на новоизбраните общински съветници. От 37 съветника, които ще вземат важните решения за развитието на общината в следващите 4 години, само 6 са жените, останалите са мъже, като в 5 от групите няма нито една жена.\nМалко "по-феминистична" с 4 жени е групата на ГЕРБ. Две са жените в групата на БСП. Останалите политически групи нямат дамско присъствие.\nТрима бивши депутати има в състава на новия Общински съвет на Казанлък- единият от тях от 36 Велико Народно събрание, приемало новата българска Конституция. Това е Иван Дочев от групата Експерти за Казанлък. Халил Летифов бе депутат в по-предния парламент от групата на ДПС, а Аксения Тилева от ГЕРБ в предходния мандат на Народното събрание. В казанлъшкия Общински съвет ще има бивш заместник областен управител- Теодора Иванова от БСП и бивш кмет на село - Николай Терзиев, също от БСП.\nЛекарите ще са двама -от групата на ГЕРБ. Пак от същата група са само двамата юристи в целия казанлъшки местен парламент. В новия Общински съвет ще има само един банкер - Михаил Михайлов от групата на Български демократичен център. За сметка на това в новоизбрания Общински съвет ще преобладават бизнесмените, земеделските производители, инженерите и педагозите. Най- много инженери има в групата "Експерти за Казанлък". От 6-тимата съветника там, само един не е инженер.\nОт днес до 2 ноември включително, тече едноседмичният срок, в който недоволните участници от изборните резултати, в т. число и от броя на недействителните бюлетини, могат да ги оспорват, както и да оспорват решенията на ОИК пред съда. След този срок избраните могат да встъпят законно в мандатите си и да положат клетва.


Как да изградим дървени стойки за растения - Информация - 2021\nКак да изградим дървени стойки за растения\nРастителна стойка може да бъде конструирана с помощта на различни дизайни от пиедесталния дизайн с един крак или дървена растителна стойка, която прилича на малка маса. Дървените стойки за растения дори могат да бъдат конструирани като рафтове или подредени стелажи, за да включват повече от една повърхност за сядане на растения. Изградете дървена стойка за растения, която да използвате на закрито или на открито, за да покажете малките си саксийни растения.\nНарежете шперплат или дървени блокове във формата и размера, които искате за повърхността на рафта на растителната стойка. За да изрежете кръгли или извити форми, ще ви е необходим въртящ се трион, докато прави ръбове и повърхност с ъгли могат да бъдат изрязани с режещ трион.\nРешете броя на краката, които да поставите на стойката за растенията. Ако искате да използвате само един крак, изрежете друг блок, който да прикрепите към дъното на крака. Вторият, за предпочитане по-голям блок ще разпредели теглото на стойката и растението, за да се предотврати свалянето.\nСтойка за растения може да бъде конструирана с помощта на различни дизайни от пиедестала с един крак или дървена стойка за растения, която прилича на малка маса.\nНарежете дървените стълбове, квадратни, кръгли, издълбани или дори направени от пейзажен дървен материал, на дължините, от които се нуждаете. Можете да направите стойката си навсякъде от 1 фута височина до пълната височина на дървения стълб. Нарежете всички стълбове или крака с еднаква дължина, освен ако не направите повече от една растителна стойка или многостепенна стойка.\nПрикрепете блоковете, след като ги нарежете в желаната форма, върху краката. Започнете с по-малкия горен блок и забийте или завийте блока върху крака или краката. Обърнете стойката върху горната й част и след това прикрепете долната част, ако се използва само един или два крака.\nШлайфайте всички повърхности на дървената растителна стойка, за да премахнете груби петна, остри ръбове и трески. Можете напълно да премахнете вида на шперплат, като шлайфате и след това боядисвате.\nНарежете дървените стълбове, квадратни, кръгли, издълбани или дори направени от пейзажен дървен материал, на дължините, от които се нуждаете.\nОбърнете стойката върху горната й част и след това прикрепете долната част, ако се използва само един или два крака.\nТретирайте стойката с воден уплътнител преди боядисване или оцветяване; това ще предпази стойката от повреда от вода, ако решите да използвате стойката на закрито или на открито. Оставете водния уплътнител да изсъхне за една нощ или според указанията на опаковката и след това нанесете боя или петно и оставете да изсъхне отново през нощта или според указанията на опаковката.\nПоставете капак или контейнер за улавяне на вода под саксийни растения, за да предотвратите изливането на вода директно върху дървената растителна стойка.\nГледай видеото: Оформление стеллажа аквариумами новости (Може 2021).\nCopyright 2021 \_ Селскостопанско образование онлайн \_ Как да изградим дървени стойки за растения


Българите осезателно усещат членството в ЕС, доволен Борисов - News.bg\nБългарите осезателно усещат членството в ЕС, доволен Борисов\nПозицията на България в Съвета на Европа е да не се пипа кохезионната политика. Това каза министър-председателят Бойко Борисов по време конференция, посветена на кохезионната политика на ЕС с участието на еврокомисаря Корина Крецу.\nВ представянето на България пред участниците премиерът изтъкна, че в страната ни с всеобщи усилия хората осезателно усещат членството в ЕС.\n„Именно затова кохезионната политика ни е толкова важна, именно затова във всяко наше изказване благодарим на ЕК и на европейската солидарност към България и не случайно сме се насочили в сфери, които да касаят и други членове на ЕС”, заяви премиерът Борисов.\nТой изтъкна, че много обича да слуша, когато с носталгия хората се връщат към миналото. „Винаги човек, когато се връща към младините си – то е с носталгия. Винаги тогава му се е виждало, че е по-добре. Но я да си помислим как бяха третирани битовите отпадъци на всяко едно семейство в предишните години - под земята, заравяне или хвърляне в деретата или в реките”, коментира Бойко Борисов.\nТой изтъкна, че тогава не имало заводи за преработка на битовите отпадъци, както и съвременни депа, а само за няколко години милиарди евро са отишли именно в тези системи. Премиерът визира изградените благодарение на европейската солидарност 37 пречиствателни станции за отпадни води.\n„Когато се дава за пример бившата комунистическа държава България колко мощна икономика е имала си задаваме реторичен въпрос – защо най-важното за хората – чистотата на природата, екологията, не е правено? Така че в това отношение и сега, когато констатираме, че българите сме най-болни в Европа, то не е учудващо”, категоричен бе Борисов.\nТой изтъкна, че дори в столицата в най-скъпите квартали не е имало изградена канализация. Премиерът даде пример с изградените 2400 километра канализация. „Това е огромна помощ за екологията, за здравето и като една част от Европа – за всички европейци. Затова тези пари не са дадени само на България, те са за цяла Европа”, коментира Бойко Борисов.\nСпоред него ако до преди една - две години проблемите на климата и на опазването на околната среда са били неглижирани от страни като Китай, Америка и Бразилия, то Европа са били наясно с проблема и това се доказва от проведените срещи в Париж и Копенхаген, посветени на проблема.\nОтносно магистралите и жп линиите, премиерът изтъкна, че те са направени така, че да свързват София с Азия – това са „Тракия” и „Марица”, София с Черно море – това е „Тракия”, София – Белград, която по думите на Борисов е връзката ни с Европа, „Струма”, която след „Люлин” е най-натоварената. Бойко Борисов изтъкна, че най-големият обмен е именно с пристанището на Солун.\nТой заяви, че жп линиите също се подменят и обясни, че те дублират магистралите и също дават огромен тласък на икономиката и на инвестициите.\n„С мен се шегуваха преди години, че асфалт не се яде, но се оказа, че там, където минат магистрали и жп линии, след една година вече има бензиностанции, след две заводи. Това е фактът”, категоричен бе Борисов.\nТой изтъкна, че градовете покрай магистралите вече се задъхват от липса на работници за новите предприятия. „Затова именно ние сега и тук с комисаря Крецу, която има пълната ни подкрепа и това е наша позиция в Европейския съвет да не се пипа кохезионната политика. Опасността в следващите години пакетите да бъдат свити е много реална”, коментира още министър-председателят Бойко Борисов.\nна 17.06.2016 в 20:18:04 #1\n@1: Не сме в Шенген и не сме в еврозоната, но това не е толкова важно; засега този факт е в наша полза. Като договорен преводач на документи с техническа тематика към ЕК имах шанса да разбера какво са еврофондовете за нас. Нещо изключително полезно, затова Борисов прави всичко възможно те да не се блокират - както бе при всички управления с участието на БСП. Пример - Бургас се превърна от разхвърлян бежански град в много добре уреден и приятен за живеене курортен град с подновена инфраструктура, бърз и интегриран обществен транспорт с бързи ленти за придвижване и чисто нови тролеи и автобуси, с два отлично поддържани плажа и голяма, тиха и спокойна морска градина с множество безплатни паркоместа. Как стана това? С 95 % ползване на еврофондове. Кметът е направил силен екип от юристи и икономисти и непрекъснато подават заявки за еврофинансиране. Казано по-образно - ЕС е огромна дойна крава, която е заделила десетки милиарди само за България, но ги дава само по строги правила и след пълна проверка как са изразходвани парите. С всеки коректно изпълнен проект с европари, следващия се дава все по-лесно. Толкова по въпроса. Що се отнася до магистралите, никак не си прав - това е първото, което една държава трябва да направи, ако иска чуждестранни инвестиции и туристи. Борисов разбра това отдавна и затова обръща толкова внимание на построяването на магистралите. Впрочем аз деля хората на "правячи" и "плямпачи". Борисов работи и прави нещата; довежда ги до край, колкото и да го лаят от сутрин до вечер. Дебела му е кожата, в добрия смисъл. Това е полезно за политическото дълголетие на един човек и се цени на Запад и на Изток - знаеш, че човекът, с когото се договаряш, няма да е еднодневка. Ако се върнем към магистралите - доскоро идеята да пропътуваш по работа или за ваканция маршрута София-Бс или обратно, бе кошмарна - бавно, задръствания, умора. Сега разстоянието се взема за 3 до 4 часа, според колата. И друг пример - навремето Югославия направи великолепната Ядранска магистрала и остави отсечката към София порутена. Резултат - западните туристи с удоволствие се пускаха по югославското крайбрежие и не си и помисляха да се насочат към България.\nНачало / Икономика / Финанси / Българите осезателно усещат членството в ЕС, доволен Борисов


САЩ ITIN |Персонален данъчен Идентификационен Номер| Taxback.com\nКогато подавате данъчна декларация, е необходимо да имате ITIN номер\nИндивидуален Данъчен Идентификационен Номер за САЩ (ITIN)\nITIN е девет-цифрен данъчен номер, издаван от данъчните служби на САЩ на данъкоплатци, които нямат право на социално–осигурителен номер (SSN), но са задължени да подадат данъчна декларация.\nAко трябва да подадете данъчна декларация за САЩ и нямате SSN номер, ние можем да организираме издаването на Вашия ITIN номер, да подадем данъчната Ви декларация и заявлението Ви за възстановяване на данъци.\nпотърсете съвет Често задавани Въпроси Данъци от САЩ EIN\nITIN- Често Задавани Въпроси\n?Каква е целта на Индивидуалния Данъчен Идентификационен Номер(ITIN)?\nITIN е девет-цифрен данъчен номер, издаван на физически лица от Американските данъчни служби. ITIN се издава на лица, които има изискване да притежават идентификационен данъчен номер в Щатите, но нямат такъв и нямат право да получат социално–осигурителен номер (SSN) от Социалните Служби.\n?Кой отговаря на условията за издаване на ITIN номер?\nВсеки, който не е американски гражданин и от него се изисква номер за отчитане, удържане, начисляване и/или деклариране на данъци, който няма Социално Осигурителен Номер (SSN) и не отговаря на условията за издаване на такъв, има право да кандидатства за и да получи ITIN номер.\n?Трябва ли да имам ITIN номер ако имам Социален Осигурителен Номер?\nНе. ITIN номера се издава ако нямате и не отговаряте на условията за издаването на SSN номер. Ако вече сте подали заявление и сте получили SSN номер, не е необходимо да подавате заявление за ITIN номер. Трябва да използвате SSN номера си.\n?Кои са общите изисквания за кандидатстване за ITIN?\nПонеже IRS издава ITIN номерá на чужди граждани, и на тези, които покриват изискванията за отчитане на федерални данъци или за деклариране на данъци, и които не отговарят на изискванията за издаване на SSN номер, общото правило изисква подаването на валидна данъчна декларация за САЩ заедно с подаване на заявлението за издаване на ITIN номер. В зависимост от конкретния случай някои физически лица могат да ползват изключения от общото правило.\n?Какви са изключенията от общите изисквания?\nВъпреки че към заявлението си за ITIN повечето кандидати трябва да приложат валидна данъчна декларация, при някои обстоятелства ITIN може да се издава без приложена данъчна декларация. Някои примери са:\nЛица, които имат банкови сметки в Щатите носещи лихви или имат ипотека върху недвижимо имущество или заем за ценни книжа.\nЛица, които са чуждестранни партньори в местни партньорски организации\nЛица, които продават/се освобождават от недвижими имоти на територията на САЩ\nЛица, които очакват доходи с източник от Щатите, на които трябва да бъде начислен федерален данък или за когото трябва да се подаде Американска данъчна декларация\n?Колко време отнема издаването на ITINномер?\nПроцедурата по издаването на ITIN номер се контролира от Данъчна Администация и обикновено отнема около 8 седмици. Молим да имате това предвид, когато кандидатствате за ITIN номер.\n?Мога ли да кандидатствам за ITIN номер от името на малолетно лице или лице на моя издръжка?\nДа. Ако сте американски гражданин или постоянен американски жител, омъжен/женена за чужд гражданин, можете да подадете обща данъчна декларация със съпруга/та си и да кандидатствате за ITIN номер за малолетното лице. Ако съпруга/та Ви или малолетното лице нямат SSN номер, трябва да подадете заявление за издаване на ITIN номера му заедно с подаването на данъчната декларация.\n?Какви документи за самоличност трябва да представя?\nЗаявлението Ви за издаване на ITIN номер трябва да е придружено със специфични документи, които да докажат както чуждестранния Ви стату в страната, така и самоличността Ви. Единственият самостоятелен документ, който се приема за идентификация на самоличността, е Вашият международен паспорт - ако не го представите, трябва да предоставите други два документи за самоличност:\nВалиден документ за самоличност със снимка (лична карта, шофьорска книжка)\nДокумент, доказващ чуждо гражданство (акт за раждане)\nДокументите, доказващи чуждо гражданство на езици, различни от английски или испански език, трябва да бъдат преведени на един от двата езика.\n?Трябва ли да представя други допълнителни документи?\nАко издавате ITIN номер поради някое от изброените по-горе изключения, трябва да представите допълнителни документи като потвърждение, че отговаряте на условията за издаването на такъв. Тези документи се различават в зависимост от вида на изключението, поради което желаете да получите ITIN. Примери за такива документи са официални банкови писма, трудови договори, SSA писма и / или други документи.\n?Кой има право да сертифицира официални документи?\nДокументите за самоличност трябва да бъдат сертифицирани, за да бъдат приети за обработка от IRS.\nВалидните методи за сертифициране са:\nАко подавате заявление за освобождаване от данъци:\nНотариална заверка, направена в Щатите (повечето банки в САЩ също могат да сертифицират документи за самоличност)\nСертифициране чрез Апостил в съответствие с Хагската конвенция от 1961 г. , която отменя изискването за подаване на официални документи.\nСертифициране от агенцията (държавна институция или министерство), която издава документа, подлежащ на сертифициране.\nАко подавате данъчна декларация:\nСертифициране от длъжностно лице в съответното консулство в Щатите. Моля, имайте предвид, че нотариално заверени документи от нотариус в местното за чужденеца Американско Посолство, не са валидни\nУдостоверение от агенцията (държавна институция или министерство ), която издава документа, подлежащ на сертифициране.\n?Какво е Апостил?\nАпостилът е сертификат, който удостоверява и потвърждава печата и подписа на лицето, което заверява документа. Съществуват предназначени за целта органи в държавите, подписали Хагската Конвенция, които издават апостилни сертификати или легализация. Обикновено тези органи се управляват съгласно разпоредбите на Министерството на Външните Работи или на Министерството на Правосъдието.


No Comment - Яростен хомофоб бе хванат на голо мъжко парти и напусна Европарламента\n02 дек 2020 14:00\nЕвропейският парламент бе разтърсен от скандал, който завърши с оттеглянето на унгарския депутат от управляващата Фидес Йожев Сайер. Той призна в изявление, че е участвал в частно парти, на което според медиите полицията открила 25 голи мъже - сред тях евродепутати и дипломати.\nВсичко тръгнало от шумна сбирка в гей бар близо до Гран Плас в центъра на Брюксел в нарушение на противоепидемичните мерки в петък срещу събота.\nИзплашен от идването на полицията, евродепутатът се опитал да избяга по водосточна тръба.\nВ съобщението на прокуратурата се казва, че минувач е съобщил на полицията за мъжа от водосточната тръба, чиито ръце били в кръв, вероятно разранени при слизането. В раницата му били открити наркотици. Човекът не представил документи за самоличност и се наложило да заведе полицаите до жилището си, след което показал дипломатически паспорт като S. J. (1961), съобщила брюкселската прокуратура, цитирана от "Политико".\nСайер се позовал на парламентарния си имунитет и бил освободен. Но като обикновен гражданин бил подведен под отговорност за нарушаване на ограничителните правила.\nЙожев Сайер потвърдил за участието си в партито, но отрекъл екстазито да е негово. И се оттеглил като евродепутат, без обяснения.\nВ официално комюнике групата на Фидес, която е част от Европейската народна партия, изразява съжаление за оставката на Сайер, като го нарича "най-разпознаваемият унгарски евродепутат", напомня Юроактив.\nСайер е известен с консервативните си и хомофобски позиции. Известен е и с това, че е съавтор на текст в променената унгарска конституция, според която семейството е "съюз между мъж и жена".


Задава ли се буря в Черно море? | Клуб 'Z'\nТова засяга и България.\n02.12.2018, 6:57 ч.\nпоследна редакция 02.12, 09:42 ч.\nБългария колебливо отхвърли това предложение: културните и емоционални връзки с "големия брат" все още са тесни. А за НАТО това е уязвимо място. Още повече, че в оръжейно отношение колебливият партньор от София все още използва част от съветското наследство. Руските военни твърде добре познават, например, старите противовъздушни системи - и особено техните недостатъци.\nПризивът на Доналд Тръмп към държавите от НАТО да положат повече усилия за собствената си сигурност все пак беше чут вече и в София. През лятото премиерът Бойко Борисов обяви, че в модернизирането на въоръжените сили ще бъдат вложени около 2 милиарда евро.\nДа, югоизточният фланг на НАТО е неговата Ахилесова пета - това става особено очевидно, когато погледнем към Турция. Ердоган вече от години повтаря, че Западът не желае истински да интегрира турците, а сега това убеждение се задълбочава допълнително от резервите, които демонстрира американският президент и на които самият Ердоган отвръща със същата монета. Анкара вече от доста време смята, че от гледна точка на икономиката и на политиката за сигурност бъдещето ѝ тъй или иначе се намира на изток. Тъкмо Москва продаде на турската армия противоракетните системи С-400 - факт, който вътре в НАТО събуди гневното подозрение, че Турция вече не е верен съюзник.\nЧерно море, България, политика, кораби, Русия, Кремъл, конфликт, крим, буря\nНапрежение между Русия и Украйна в Керченския проток (СНИМКИ, ВИДЕО)


Wet'n'Wild - Четка за нанасяне на руж - store.bg\nКаталожен номер 796\nС четката от "Wet'n'Wild" ще се почувствате като истински професионалисти в гримирането. Тя разпределя равномерно текстурата на ружа или бронзиращата пудра върху кожата. Притежава гъсто разположени меки синтетични влакна*, които са нежни към кожата. Те са оформени в овална и леко заоблена форма, за да осигурят прецизно нанасяне на ружа върху скулите. Ергономичната дръжка осигурява удобен захват и пълен контрол на движенията.


Жандармерия окупира "Армията" преди търга за емблемата на ЦСКА - 24chasa.bg\nЖандармерия окупира "Армията" преди търга за емблемата на ЦСКА\n30.03.2017 12:12; Георги Банов\nЖандармерия заварди подстъпите към стадион "Българска армия", където днес ще се проведе търгът за имуществото и емблемата на обявеното в несъстоятелност ПФК ЦСКА АД.\nТя проверява личните карти на всички, които влизат на територията на комплекса. На стадиона се появи и Гриша Ганчев.\n4 фирми платиха депозит за участие в търга, в ранния следобед престои отваряне на офертите им.\nЕдната фирма е свързана със сегашните собственици на елитния ЦСКА Гриша Ганчев, Юлиян Инджов и Христо Стоичков. Според официалното съобщение на сайта на ЦСКА като физическо лице участва Никола Газдов, който е в управата на аматьорския ЦСКА и син на финансовата директорка на "Лудогорец" Теменуга Газдова.\nДругите две фирми не са свързани с футбола. Едната е "Еко Депозит Сълюшънс" EООД - гр. София, бул. "Христо Ботев" No 208, ет. 4, ап. 5 и "Интегрис Лаб" ООД - гр. София 1138, район р-н "Младост", ул. "Борис Рангелов" No 30.


Смъртоносна жега (fb2) | Либрусек\nГлавная » Книги » Смъртоносна жега (fb2)\nСмъртоносна жега (fb2)\nЛи Чайлд Переводчик: Любомир Николов\nДжак Ричър [bg] - 5\nСмъртоносна жега [bg] 1731K, 308 с.\nАвтостопът е несигурен начин на придвижване. При температури над 40°С трябва да имаш голям късмет да те качат в кола с климатик.\nДжак Ричър съзнава това съвсем ясно, докато безцелно обикаля Тексас. Но не предполага, че появилият се изневиделица кадилак ще го отведе до място, където ще се сблъска с предразсъдъци, омраза и убийства.\nКармен е хубава, богата и елегантна. Има малко момиченце. Но животът й е низ от страдания, обиди и унижения. Съпругът й е истинско чудовище. Тя иска той да умре. И моли Ричър да се заеме с това.\nРичър не е убиец, но е готов да помогне на Кармен. Внезапно съпругът й умира. Ричър предполага, че всичко, което му е казала тази жена, е лъжа.


Истинско покаяние – 15 – Вести към младите – Елена Вайт (Елън Уайт)\n“Бъдете усърдни, а не лениви.” Тези думи се изпълняват в живота на всеки християнин. Дори работата ви да изглежда тежка и неблагодарна, вие можете да я облагородите чрез начина, по който я вършите. Вършете я като за Господа, радостно и с вдъхнато от небето достойнство. Благородните принципи правят работата напълно приета в Божиите очи. Истинското служене свързва най-низшия и скромния от Божиите служители на земята с най-висшите Негови служители от небесните дворове…\nНека си поставим за цел да изучаваме Божието свято слово, като прилагаме светите му принципи в живота си. Нека ходим пред Бога кротко и смирено, като всеки ден поправяме грешките си. Нека не отдалечаваме душата си от Бога чрез себелюбие. Не подхранвайте чувство на надуто превъзходство, като се мислите по-добри от другите. “…Който мисли, че стои, нека внимава да не падне.” Мир и радост ще царуват над вас, когато подчините волята си на волята на Христос. Тогава Неговата любов ще управлява сърцето и ще подчини на Спасителя и най-скритите подбуди. Прибързаният, лесновъзбудим нрав ще бъде успокоен и подчинен на маслото на Христовата благодат. Чувството, че греховете са простени, ще донесе мир, превъзхождащ всяко знание. Ще се породи сериозен стремеж да се побеждава всичко, противоречащо на християнското съвършенство. Разногласието ще изчезне. Този, който преди е намирал грешки у другите, ще установи, че в собствения му характер съществуват много по-големи грешки.


ᐉ Топ 5 вредни съвета за лечение на хрема при децата — Lechenie.bg\nТоп 5 най-вредни съвета за лечение на хрема при децата\nВреден съвет №1 – не лекувайте – само ще мине!\nВреден съвет №2 – изхвърлете химията, използвайте сок от алое вера\nВреден съвет №3 – престанете да промивате носа\nВреден съвет №4 – използвате горещо яйце\nВреден съвет №5 – антибиотиците е по-добре да се дават веднага\nКакто е известно, най-опитните и грамотни „лекари“ са майките със стаж, а още по-добре бабите. Те знаят всичко, включително и как се лекува хрема.\nЗа съжаление, техните съвети невинаги са полезни, а понякога дори и вредят на здравето на детето.\nТова е много разпространен мит и изключително неполезна препоръка. Обикновено хремата се съпровожда от вирусна инфекция, поради тази причина лечение изисква не само носа, но и организмът като цяло.\nПри липса на своевременна терапия заболяването прогресира, най-често се усложнявайки се до бактериална инфекция.\nСополите стават гъсти, придобиват зелен оттенък, на детето му става трудно да диша. Без лечение обикновената хрема е възможно да прогресира до аденоидит или синузит.\nЗатова хремата е необходимо да се лекува. От първите дни и под лекарски контрол. Първоначално лекарят може да назначи противовирусен препарат и промиване на носа с морска вода, физиологичен разтвор или с отвара от лайка.\nАко носът е силно запушен, то се назначава кратък курс, при който се използват съдосвиващи капки. Но ако хремата не се излекува за 7-10 дни, то е необходима консултация със специалист по уши нос и гърло.\nАлоето е действително полезно растение, то се използва отдавна и не само в България, но и в много други страни по света.\nНо следва да се има предвид, че сокът от листата на алоето е твърде концентриран, поради тази причина може да предизвика изгаряне на лигавицата на носа на детето.\nНе се препоръчва използването на това средство при малки деца. При по-големите сокът от алое може да се използва само при разреждане с чиста вода в пропорция 1 към 1.\n„Лекарството“ се приготвя всеки път преди употреба, и не трябва да се съхранява.\n„Промиването е рекламен трик, за да се продава морската вода“ – често може да се чуе това от майките. Всъщност ползата от промиването е отдавна доказана.\nМорската вода е натурално средство, което механично очиства носната кухина от слуз, вируси, алергени и бактерии. Освен това микроелементите, с които е наситен препаратът, подобряват състоянието на лигавицата и повишават защитните ѝ функции.\nНо е много важно правилното провеждане на промиването – само в такъв случай, то ще донесе полза и няма да предизвика усложнения.\nКоя от съвременните майки не помни още едно проверено средство, с което обичали да лекуват хремата в детството ни. Става въпрос за горещо яйце, завито в кърпа и приложено към носа.\nЗащото се е смятало, че по-добро средство никога не е било измисляно.\nТова може да и да е истина, но само в случай, че става дума за едва започваща хрема. В противен случай загряването може да усили възпалението, до развитие на сериозни усложнения, например синузит.\nНай-често хремата е признак на вирусна инфекция.\nПоради тази причина лекарят трябва да назначи противовирусно средство, а антибиотикът в тази ситуация е напълно безсмислен и безполезен, а дори и ако постоянно се използва и за най-дребното, то при реален синузит трудно ще бъде избран действащ антибиотик, тъй като бактериалната флора на носната кухина ще е развила устойчивост.\nОпасността, която не се забелязва - клиновиден дефект на зъбите


Краят на една ера: Последният Airbus A380 излезе от завода - Money.bg\nКраят на една ера: Последният Airbus A380 излезе от завода\nПоследният Airbus A380 излезе от завода и днес ще бъде предаден на новия си собственик — дубайската Emirates, пише BBC.\nМоментът е исторически. Най-големият пътнически самолет в историята ще продължи да лети, но дългосрочното му бъдеще остава неясно. Моделът бе анонсиран през далечната 1990 г. и той бе европейският отговор на Boeing 747.\nEmirates, които притежават приблизително половината от всички A380 днес, ще продължат да го използват още много години. Но редица други авиокомпании спряха да летят с него, а част от приземените заради пандемията самолети от модела няма да полетят никога повече.\nВ стандартната си конфигурация A380 превозва 545 пътника, но този брой може да бъде увеличен до 853. Той има четири двигателя, с които може да вдигне във въздуха допълнително тегло от 560 тона.\nПрез 90-те се смяташе, че големите летища по света ще започнат да се задръстват заради увеличения въздушен трафик. Което пък ще създаде пазара за огромни самолети, които да могат да превозват повече пътници.\nПървият полет на A380 бе през 2007 г., но по това време бъдещето му вече бе мрачно. Докато инженерите на Airbus се бореха с предизвикателствата, Boeing тихо произведе версии на икономичния си 777, които предлагат изминаването на по-дълго разстояние. И разработваше 787 Dreamliner.\n787 направи огромна крачка напред що се отнася до технологията на двигателите. И резултат бе самолет, който бе далеч по-ефективен и евтин за употреба. Заедно с A350 на Airbus, пуснат няколко години по-късно, той промени пазара.\nВ сравнение с тях A380 бе скъп за покупка и употреба. Резултатът е, че европейската компания успя да продаде едва 251 модела и моделът се превърна във финансов неуспех.\nНо благодарение на него Emirates успя да изгради огромна мрежа от дълги полети, което ѝ помогна да се превърне в една от най-големите авиокомпании в света.\nЗа другите авиолинии моделът не донесе такъв успех. Запълването на толкова места бе трудно, а с идването на пандемията почти всички A380 бяха приземени. Макар че някои отново планират да ги използват, други като Lufthansa и Air France се отказаха от гиганта завинаги.\nТова повдига въпроса какво ще се случи с неизползваните самолети. На теория, те могат да летят още десетилетия, но пазарът втора ръка за такива големи самолет е почти несъществуващ. Което означава, че те вероятно ще бъдат разглобени и захвърлени на скрап.\nСамата Emirates, която притежава 118 броя от модела, смята да ги използва през следващите две десетилетия.\nКатар търси $600 милиона от Airbus заради люпеща се боя\nКраят на една ера: Класическите BlackBerry стигнаха края на живота си\nна 30.12.2021 в 01:06:16 #4\nна 28.12.2021 в 23:57:48 #3\nМарио Иванов е обучен от едноименните Глобал Маркетс за брокер и понеже няма друго препитание и доход използва наученото за да завлича хора с крупни суми.\nна 28.12.2021 в 14:30:40 #2\nМарио използва връзките на съпругата си Моника за да си набавя информация за вложители в Уникредит Булбанк. После им звъни с предложение за инвестиций.\nна 23.12.2021 в 04:11:03 #1\nИкономически новини / Компании / Бизнес / Краят на една ера: Последният Airbus A380 излезе от завода